CELEX: 32018D0954
Language: fi
Date: 2018-07-04 00:00:00
Title: Komission täytäntöönpanopäätös (EU) 2018/954, annettu 4 päivänä heinäkuuta 2018, pienten märehtijäin ruton leviämisen estämiseksi toteutettavista tietyistä suojatoimenpiteistä Bulgariassa (tiedoksiannettu numerolla C(2018) 4374) (ETA:n kannalta merkityksellinen teksti.)

5.7.2018   
            
            
               FI
            
            
               Euroopan unionin virallinen lehti
            
            
               L 168/7
            
         KOMISSION TÄYTÄNTÖÖNPANOPÄÄTÖS (EU) 2018/954,
   annettu 4 päivänä heinäkuuta 2018,
   pienten märehtijäin ruton leviämisen estämiseksi toteutettavista tietyistä suojatoimenpiteistä Bulgariassa
   
      
         (tiedoksiannettu numerolla C(2018) 4374)
      
   
   (Ainoastaan bulgariankielinen teksti on todistusvoimainen)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
   ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Pienten märehtijäin rutto (peste des petits ruminants), jäljempänä ’PPR-tauti’, on pienten märehtijöiden eli lampaiden ja vuohien vakava virustauti, joka tarttuu pääasiassa suoran kosketuksen kautta. PPR-tauti voi aiheuttaa hyvin suurta sairastuvuutta ja kuolleisuutta erityisesti alueilla, joilla PPR-tautia esiintyy ensimmäistä kertaa, ja sillä voi olla vakavia taloudellisia vaikutuksia maatalousalaan. PPR-tauti ei tartu ihmisiin. PPR-tauti on endeeminen monissa Afrikan, Lähi-Idän ja Aasian maissa, ja se on erittäin huolestuttava eläinten terveyden ja hyvinvoinnin kannalta.
            
         
               (2)
            
            
               Neuvoston direktiivissä 92/119/ETY (3) säädetään yleisistä toimenpiteistä, joita on toteutettava tiettyjen eläintautien, muun muassa PPR-taudin, torjumiseksi. Näihin kuuluvat torjuntatoimenpiteet, jotka on toteutettava, kun PPR-taudin esiintymistä epäillään ja kun sen esiintyminen on vahvistettu tilalla. Torjuntatoimenpiteisiin kuuluvat myös suoja- ja valvontavyöhykkeiden perustaminen tartuntatilojen ympärille ja muut lisätoimenpiteet taudin leviämisen torjumiseksi.
            
         
               (3)
            
            
               Bulgaria ilmoitti 23 päivänä kesäkuuta 2018 komissiolle ja muille jäsenvaltioille yhdestä PPR-taudinpurkauksesta kolmella pieniä märehtijöitä pitävällä tilalla Bolyarovon kunnassa Yambolin alueella Bulgariassa, missä kyseisten tilojen eläimet laiduntavat yhdessä.
            
         
               (4)
            
            
               Bulgaria on toteuttanut direktiivissä 92/119/ETY säädetyt torjuntatoimenpiteet ja erityisesti tartunnan saaneiden karjojen kaikkien eläinten hävittämisen sekä perustanut kyseisessä direktiivissä säädetyt suoja- ja valvontavyöhykkeet taudinpurkaustilojen ympärille. Lisäksi valvontaa on tehostettu taudin esiintymisvyöhykkeiden naapurikunnissa sekä kunnissa, jotka sijaitsevat vasten unionin ja sellaisten kolmansien maiden, jotka eivät ole vapaita PPR-taudista, välistä rajaa.
            
         
               (5)
            
            
               Direktiivissä 92/119/ETY säädettyjen torjuntatoimenpiteiden lisäksi on tarpeen toteuttaa lisää suojatoimenpiteitä PPR-taudin leviämisen estämiseksi. Siksi olisi valvottava pieniä märehtijöitä käsittävien erien lähettämistä ja tiettyjen pienistä märehtijöistä saatavien tuotteiden markkinoille saattamista, jotta voidaan estää PPR-taudin leviäminen Bulgarian muille alueille sekä toisiin jäsenvaltioihin ja kolmansiin maihin erityisesti pienten märehtijöiden ja niiden sukusolujen ja alkioiden kaupan välityksellä.
            
         
               (6)
            
            
               Komission täytäntöönpanopäätös (EU) 2018/911 (4) annettiin, jotta voidaan estää PPR-taudin leviäminen Bulgarian muihin osiin sekä toisiin jäsenvaltioihin ja kolmansiin maihin. Kyseisessä säädöksessä säädetään väliaikaisista suojatoimenpiteistä ja erityisesti kielletään pieniä märehtijöitä käsittävien erien lähettäminen ja tiettyjen pienistä märehtijöistä saatavien tuotteiden markkinoille saattaminen Yambolin alueelta Bulgariasta.
            
         
               (7)
            
            
               Täytäntöönpanopäätöksen (EU) 2018/911 hyväksymispäivän jälkeen Bulgaria on ilmoittanut komissiolle uudesta PPR-taudinpurkauksesta pieniä märehtijöitä pitävällä tilalla Burgasin alueella kyseisessä jäsenvaltiossa.
            
         
               (8)
            
            
               Bulgaria ilmoitti komissiolle myös toteuttaneensa kyseisen äskettäin esiintyneen taudinpurkauksen johdosta direktiivin 92/119/ETY mukaisesti vaaditut tarvittavat toimenpiteet, joihin kuuluu suoja- ja valvontavyöhykkeiden muodostaminen tartunnan saaneen tilan ympärille kyseisessä jäsenvaltiossa.
            
         
               (9)
            
            
               Tässä päätöksessä säädettävissä suojatoimenpiteissä olisi otettava huomioon ajantasainen epidemiologinen tilanne Bulgariassa, ja niillä olisi korvattava täytäntöönpanopäätöksessä (EU) 2018/911 säädetyt väliaikaiset suojatoimenpiteet. Kyseinen päätös olisi siksi kumottava.
            
         
               (10)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Tässä päätöksessä säädetään tietyistä suojatoimenpiteistä pienten märehtijäin ruton leviämisen estämiseksi unionissa.
   Sitä sovelletaan pieniin märehtijöihin ja niiden siemennesteeseen, munasoluihin ja alkioihin sekä tiettyihin kyseisistä eläimistä saataviin hyödykkeisiin.
   2 artikla
   Tässä päätöksessä tarkoitetaan:
   
               a)
            
            
               ’pienillä märehtijöillä’ kaikkia lammas- ja vuohieläimiä;
            
         
               b)
            
            
               ’eläimistä saatavilla sivutuotteilla’ Euroopan parlamentin ja neuvoston asetuksen (EY) N:o 1069/2009 (5) 3 artiklan 1 kohdassa määriteltyjä eläimistä saatavia sivutuotteita;
            
         
               c)
            
            
               ’johdetuilla tuotteilla’ asetuksen (EY) N:o 1069/2009 3 artiklan 2 kohdassa määriteltyjä johdettuja tuotteita.
            
         Lisäksi sovelletaan Euroopan parlamentin ja neuvoston asetuksen (EY) N:o 853/2004 (6) liitteessä I vahvistettuja määritelmiä.
   3 artikla
   Bulgarian on kiellettävä seuraavien hyödykkeiden lähettäminen liitteessä luetelluilta alueilta Bulgarian muihin osiin, muihin jäsenvaltioihin ja kolmansiin maihin:
   
               a)
            
            
               pienet märehtijät;
            
         
               b)
            
            
               pienten märehtijöiden siemenneste, munasolut ja alkiot.
            
         4 artikla
   1.   Bulgarian on kiellettävä seuraavien hyödykkeiden saattaminen markkinoille liitteessä lueteltujen alueiden ulkopuolella, jos kyseiset hyödykkeet on tuotettu liitteessä luetelluilta alueilta tulevista pienistä märehtijöistä:
   
               a)
            
            
               tuore liha;
            
         
               b)
            
            
               jauheliha ja raakalihavalmisteet, jotka on tuotettu a alakohdassa tarkoitetusta lihasta;
            
         
               c)
            
            
               ihmisravinnoksi tarkoitetut lihavalmisteet ja käsitellyt mahat, rakot ja suolet, jotka on tuotettu a alakohdassa tarkoitetusta lihasta, muut kuin ne, joille on tehty neuvoston direktiivin 2002/99/EY (7) liitteen III mukaisesti käsittely eläinten tiettyjen terveysriskien poistamiseksi;
            
         
               d)
            
            
               raakamaito ja maitotuotteet, muut kuin ne, joille on tehty direktiivin 2002/99/EY liitteessä III kuvattu käsittely ilmatiiviisti suljetussa säiliössä, F0-arvolla 3,00 tai enemmän;
            
         
               e)
            
            
               tuotteet, jotka sisältävät a–d alakohdassa tarkoitettuja hyödykkeitä;
            
         
               f)
            
            
               eläimistä saatavat sivutuotteet.
            
         2.   Poiketen kiellosta, josta tämän artiklan 1 kohdan f alakohdassa säädetään, toimivaltainen viranomainen voi sallia sellaisten eläimistä saatavien sivutuotteiden, jotka on tarkoitettu jalostettavaksi johdetuiksi tuotteiksi tai hävitettäväksi sen kyseiseen tarkoitukseen Bulgarian alueella hyväksymässä laitoksessa, lähettämisen virallisessa valvonnassa asetuksen (EY) N:o 1069/2009 4 artiklan 4 kohdassa vahvistettujen sääntöjen mukaisesti.
   5 artikla
   Kumotaan täytäntöönpanopäätös (EU) 2018/911.
   6 artikla
   Tätä päätöstä sovelletaan 28 päivään joulukuuta 2018.
   7 artikla
   Tämä päätös on osoitettu Bulgarian tasavallalle.
   
      Tehty Brysselissä 4 päivänä heinäkuuta 2018.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 395, 30.12.1989, s. 13.
   
      (2)  EYVL L 224, 18.8.1990, s. 29.
   
      (3)  Neuvoston direktiivi 92/119/ETY, annettu 17 päivänä joulukuuta 1992, yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä (EYVL L 62, 15.3.1993, s. 69).
   
      (4)  Komission täytäntöönpanopäätös (EU) 2018/911, annettu 25 päivänä kesäkuuta 2018, pienten märehtijäin ruton leviämisen estämiseksi toteutettavista väliaikaisista suojatoimenpiteistä Bulgariassa (EUVL L 161, 26.6.2018, s. 67).
   
      (5)  Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (sivutuoteasetus) (EUVL L 300, 14.11.2009, s. 1).
   
      (6)  Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55).
   
      (7)  Neuvoston direktiivi 2002/99/EY, annettu 16 päivänä joulukuuta 2002, ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä (EYVL L 18, 23.1.2003, s. 11).
   
      LIITE
      Seuraavat kunnat Bulgariassa:
      
                  —
               
               
                  The municipalities of Bolyarovo and Elhovo in the region of Yambol.
               
            
                  —
               
               
                  The municipalities of Sredets, Sozopol, Primorsko, Malko Tarnovo and Tsarevo in the region of Burgas.